CELEX: 52020PC0468
Language: fi
Date: 2020-08-24
Title: Ehdotus NEUVOSTON TÄYTÄNTÖÖNPANOPÄÄTÖS tilapäisen tuen myöntämisestä Latvialle neuvoston asetuksen (EU) 2020/672 nojalla työttömyysriskien lieventämiseksi hätätilanteessa covid-19:n leviämisen seurauksena

EUROOPAN KOMISSIO
            Bryssel 24.8.2020
            COM(2020) 468 final
            2020/0221(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            tilapäisen tuen myöntämisestä Latvialle neuvoston asetuksen (EU) 2020/672 nojalla työttömyysriskien lieventämiseksi hätätilanteessa covid-19:n leviämisen seurauksena
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Neuvoston asetuksella (EU) 2020/672 (SURE-asetus) vahvistetaan oikeudellinen kehys unionin taloudellisen avun myöntämisestä jäsenvaltioille, joiden taloudessa on tai joiden taloutta vakavasti uhkaa covid-19:n leviämisen aiheuttama vakava häiriö. SURE-välineen tuella rahoitetaan ensisijaisesti työajan lyhentämisjärjestelyjä tai vastaavia, työntekijöiden ja itsenäisten ammatinharjoittajien suojelemiseen ja sitä kautta työttömyyden ja tulonmenetysten vähentämiseen tähtääviä toimenpiteitä sekä toissijaisesti joitakin terveyteen liittyviä toimenpiteitä erityisesti työpaikalla.
            
            
               Latvia pyysi 7. elokuuta 2020 SURE-asetuksen mukaista unionin taloudellista apua. Komissio on SURE-asetuksen 6 artiklan 2 kohtaa noudattaen kuullut Latvian viranomaisia varmistaakseen niiden toteutuneiden ja suunniteltujen julkisten menojen äkillisen ja voimakkaan kasvun, jotka liittyvät suoraan työssäkäynnin keskeyttämään joutuneiden työntekijöiden korvausjärjestelmään ja siihen liittyviin menoihin – työnkeskeytyksen vuoksi maksettaviin avustuksiin ja lapsista myönnettäviin etuuksiin työntekijöille – ja vientiteollisuuden palkkatukijärjestelmään, terveydenhuollon ammattilaisille ja kulttuurialan työntekijöille maksettaviin palkkatukimaksuihin sekä henkilönsuojaimista johtuviin terveydenhuoltomenoihin ja covid-19-pandemian seurauksena maksettaviin sairausetuuksiin, jotka liittyvät covid-19-tautiin. Tällaisia menoja ovat
            
            
               (1)Työssäkäynnin keskeyttämään joutuneiden työntekijöiden korvausjärjestelmä. Järjestelmästä maksetaan palkkaa lomautetuille yksityisyritysten työntekijöille. Maksu kattaa 50–75 prosenttia työntekijöiden palkoista yrityksen koosta riippuen, ja sen yläraja on 700 euroa työntekijää kohti kuukaudessa. Työssäkäynnin keskeyttämään joutuneiden työntekijöiden korvausjärjestelmään liittyvät työnkeskeytyksen vuoksi maksettavien avustusten järjestelmä ja lapsista myönnettävien etuuksien järjestelmä työntekijöille. Työnkeskeytyksen vuoksi maksettavien avustusten järjestelmästä myönnetään vähimmäisetuuksia lomautetuille työntekijöille ja itsenäisille ammatinharjoittajille, jotka eivät ole oikeutettuja työssäkäynnin keskeyttämään joutuneiden työntekijöiden korvausjärjestelmästä maksettavaan tukeen heistä itsestään riippumattomista syistä tai jotka saavat mainittua tukea alle 180 euroa. Etuudella varmistetaan tuen vähimmäistaso niin, että kaikki työntekijät ja itsenäiset ammatinharjoittajat saavat vähintään 180 euroa kuukaudessa. Lapsista myönnettävien etuuksien järjestelmä tuo lisätukea lomautetuille työntekijöille, joilla on huollettavia lapsia. 
            
            
               (2)Matkailu- ja vientialojen palkkatukijärjestelmä, joka on jatkoa matkailu- ja vientialoille kohdennetulle työssäkäynnin keskeyttämään joutuneiden työntekijöiden järjestelmälle. Toimenpiteen edellytyksenä tuensaajan on osoitettava, että varat käytetään palkkakustannusten kattamiseen.
            
            
               (3)Kaksi palkkatukea, jotka on tarkoitettu terveydenhuollon ammattilaisille ja kulttuurialan työntekijöille. Palkkatukimaksuilla tuetaan terveydenhuolto- ja kulttuurialoja, jotta työntekijöille voidaan maksaa palkkaa lomautuksen aikana. Kummankin palkkatuen edellytyksenä on, että varat käytetään palkkakustannusten kattamiseen. 
            
            
               (4)Terveydenhuoltomenot, jotka liittyvät henkilönsuojaimiin ja muihin lääkintätarvikkeisiin, joilla suojellaan julkisen sektorin, erityisesti terveydenhuoltoalan, työntekijöiden terveyttä ja turvallisuutta. 
            
            
               (5)Covid-19:ään liittyvät sairausetuudet, joihin liittyen valtio maksoi sairauslomatukea työntekijöille, joiden oli jäätävä pakolliseen tai omaehtoiseen karanteeniin. Yleensä työnantajan olisi maksettava osa sairausetuudesta, mutta tässä järjestelmässä valtio maksoi etuudet kokonaisuudessaan.   
            
            
               Latvia on toimittanut komissiolle asiaankuuluvat tiedot. 
            
            
               Toimitetun näytön perusteella komissio ehdottaa neuvostolle, että se hyväksyisi täytäntöönpanopäätöksen SURE-asetuksessa tarkoitetun taloudellisen avun myöntämisestä Latvialle edellä mainittujen toimenpiteiden tukemiseksi.
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Ehdotus on kaikilta osin neuvoston asetuksen (EU) 2020/672 mukainen ja tehty sen nojalla.
               
               
                  Ehdotuksen lisäksi unionilla on toinen säädös, jonka nojalla jäsenvaltioille annetaan tukea hätätilanteissa: Euroopan unionin solidaarisuusrahaston perustamisesta 11 päivänä marraskuuta 2002 annettu neuvoston asetus (EY) N:o 2012/2002. Euroopan parlamentin ja neuvoston asetus (EU) 2020/461, jolla edellä mainittua säädöstä muutetaan sen soveltamisalan laajentamiseksi kattamaan vakavat kansanterveysuhat sekä rahoituskelpoisten toimien määrittämiseksi, annettiin 30. maaliskuuta. 
               
            
            
               •Yhdenmukaisuus unionin muiden politiikkojen kanssa
            
            
               
                  Ehdotus on osa toimenpiteitä, joita on otettu käyttöön meneillään olevan covid-19-pandemian johdosta. Yksi niistä on koronaviruksen vaikutusten lieventämistä koskeva investointialoite. Sillä täydennetään muita työllisyyttä tukevia välineitä, kuten Euroopan sosiaalirahastoa, Euroopan strategisten investointien rahastoa (ESIR) ja InvestEU-ohjelmaa. Ehdotuksessa käytetään lainanantoa ja -ottoa jäsenvaltioiden tukemiseen covid-19:n leviämisen johdosta. Se on lisätoimenpide, jolla rahoitetaan työajan lyhentämisjärjestelyjä ja vastaavia toimenpiteitä työpaikkojen suojelemiseksi ja siten työntekijöiden ja itsenäisten ammatinharjoittajien suojaamiseksi työttömyysriskiltä. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
         
         
            
               
                  Välineen oikeusperusta on neuvoston asetus (EU) 2020/672.  
               
            
            
               •Toissijaisuusperiaate (jaetun toimivallan osalta) 
            
            
               
                  Ehdotus on annettu jäsenvaltion esittämän pyynnön johdosta, ja se ilmentää eurooppalaista solidaarisuutta, koska sillä myönnetään covid-19:n leviämisestä kärsivälle jäsenvaltiolle unionin taloudellista apua tilapäisten lainojen muodossa. Tällaisella taloudellisella avulla jäsenvaltiota autetaan rahoittamaan työajan lyhentämisjärjestelyjen ja vastaavien toimenpiteiden vuoksi lisääntyneitä julkisia menoja tilapäisesti, jotta se voi suojella työpaikkoja ja suojata siten työntekijöitä ja itsenäisiä ammatinharjoittajia työttömyysriskiltä ja tulonmenetyksiltä.
               
               
                  Tällainen tuki auttaa tilanteesta kärsivää väestöä, ja se auttaa myös lieventämään covid-19-kriisin aiheuttamia välittömiä yhteiskunnallisia ja taloudellisia vaikutuksia. 
               
            
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen. Siinä ei ylitetä sitä, mikä on tarpeen välineelle asetettujen tavoitteiden saavuttamiseksi. 
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Ehdotus on pitänyt valmistella kiireellisesti, jotta neuvosto voi hyväksyä sen ajoissa. Tämän vuoksi sidosryhmiä ei ole voitu kuulla.
               
            
            
               •Vaikutustenarviointi
            
            
               
                  Ehdotuksen kiireellisyyden vuoksi vaikutustenarviointia ei ole tehty.
               
            
            
               4.TALOUSARVIOVAIKUTUKSET
            
            
               
                  Komission olisi voitava ottaa lainaa rahoitusmarkkinoilta varojen edelleen lainaamiseksi jäsenvaltioille, jotka pyytävät taloudellista apua SURE-välineestä. 
               
            
            
               Jäsenvaltioiden takausten lisäksi järjestelyyn sisältyy muita suojatoimia sen rahoitusvakauden varmistamiseksi. Niitä ovat
            
            
               ·tiukka ja varovainen varainhoito;
            
            
               ·lainasalkun kokoaminen siten, että rajoitetaan keskittymisriskiä, vuotuista riskiä ja liiallista altistumista yksittäisten jäsenvaltioiden riskeille ja varmistetaan, että apua eniten tarvitseville jäsenvaltioille voidaan myöntää riittävästi varoja; ja
            
            
               ·mahdollisuus velan jälleenrahoitukseen.
            
            
               2020/0221 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
         
         
            
               tilapäisen tuen myöntämisestä Latvialle neuvoston asetuksen (EU) 2020/672 nojalla työttömyysriskien lieventämiseksi hätätilanteessa covid-19:n leviämisen seurauksena
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon eurooppalaisen hätätilasta aiheutuvien työttömyysriskien lieventämisen tilapäisen tukivälineen (SURE) perustamisesta covid-19:n leviämisen seurauksena 19 päivänä toukokuuta 2020 annetun neuvoston asetuksen (EU) 2020/672
                  1
                ja erityisesti sen 6 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Latvia pyysi 7 päivänä elokuuta 2020 unionilta taloudellista apua täydentääkseen kansallisia toimiaan, joilla se pyrkii lieventämään covid-19:n leviämisen vaikutuksia ja sen sosioekonomisia seurauksia työntekijöille. 
            
            
               (2)On odotettavissa, että covid-19:n leviäminen ja Latvian toteuttamat poikkeukselliset toimenpiteet taudin leviämisen ja sen sosioekonomisten ja terveyteen liittyvien vaikutusten rajoittamiseksi vaikuttavat perinpohjaisella tavalla maan julkiseen talouteen. Komission kevään 2020 talousennusteen mukaan Latvian julkistalouden alijäämä on 7,3 prosenttia ja julkisen velan määrä 43,1 prosenttia suhteessa bruttokansantuotteeseen (BKT) vuoden 2020 lopussa. Komission kesän 2020 väliennusteen mukaan Latvian BKT supistuu 7 prosenttia vuonna 2020. 
            
            
               (3)Covid-19:n vuoksi huomattava osa Latvian työvoimasta on joutunut keskeyttämään työssäkäynnin tai työnhaun. Tämä on johtanut niiden toteutuneiden ja suunniteltujen julkisten menojen äkilliseen ja voimakkaaseen kasvuun, jotka liittyvät johdanto-osan 4–7 kappaleessa mainittuihin työssäkäynnin keskeyttämään joutuneiden työntekijöiden korvausjärjestelmään ja siihen liittyviin tukijärjestelmiin – työnkeskeytyksen vuoksi maksettaviin avustuksiin ja lapsista myönnettävien etuuksien järjestelmään työntekijöille – ja vientiteollisuuden palkkatukijärjestelmään, terveydenhuollon ammattilaisille ja kulttuurialan työntekijöille maksettaviin palkkatukimaksuihin sekä henkilönsuojaimista johtuviin terveydenhuoltomenoihin ja covid-19-pandemiaan liittyviin sairausetuuksiin. 
            
            
               (4)Latvian 7 päivänä elokuuta 2020 esittämässä pyynnössä mainituilla asetuksella nro 179 (annettu 31 päivänä maaliskuuta 2020) – asetukset covid-19-pandemian koettelemien työssäkäynnin keskeyttämään joutuneiden itsenäisten ammatinharjoittajien avustuksesta – ja asetuksella nro 165 (annettu 26 päivänä maaliskuuta 2020) – asetukset covid-19-kriisin koettelemista työnantajista, jotka ovat oikeutettuja työnkeskeytystä koskevaan avustukseen ja viivästyneiden veromaksujen suorittamiseen erissä tai veronmaksun lykkäykseen enintään kolmeksi vuodeksi – otettiin käyttöön työssäkäynnin keskeyttämään joutuneiden työntekijöiden korvausjärjestelmä. Järjestelmästä maksetaan palkkaa lomautetuille yksityisyritysten työntekijöille. Maksu kattaa 50–75 prosenttia työntekijöiden palkoista yrityksen koosta riippuen, ja sen yläraja on 700 euroa työntekijää kohti kuukaudessa. Työssäkäynnin keskeyttämään joutuneiden työntekijöiden korvausjärjestelmään liittyvät työnkeskeytyksen vuoksi maksettavien avustusten järjestelmä ja lapsista myönnettävien etuuksien järjestelmä työntekijöille. Latvian 7 päivänä elokuuta esittämässä pyynnössä mainitun, kansallisiin hätätilanteisiin tarkoitetun valtion talousarvio-ohjelman varojen kohdentamisesta annetun valtioneuvoston asetuksen nro 236 perusteella työnkeskeytyksen vuoksi maksettavien avustusten järjestelmästä myönnetään vähimmäisetuuksia lomautetuille työntekijöille ja itsenäisille ammatinharjoittajille, jotka eivät ole oikeutettuja työssäkäynnin keskeyttämään joutuneiden työntekijöiden korvausjärjestelmästä maksettavaan tukeen heistä itsestään riippumattomista syistä tai jotka saavat mainittua tukea alle 180 euroa. Etuudella varmistetaan tuen vähimmäistaso niin, että kaikki työntekijät ja itsenäiset ammatinharjoittajat saavat vähintään 180 euroa kuukaudessa. Lapsista myönnettävien etuuksien järjestelmä tuo lisätukea lomautetuille työntekijöille, joilla on huollettavia lapsia. Toimenpidettä voidaan pitää asetuksessa (EU) 2020/672 tarkoitetun työajan lyhentämisjärjestelyn kaltaisena järjestelynä, koska se tarjoaa työntekijöille ja itsenäisille ammatinharjoittajille tulotukea lastenhoitokustannusten kattamiseksi koulujen ollessa suljettuina, joten vanhemmat voivat jatkaa työntekoa eikä heidän työsuhteensa vaarannu.
            
            
               (5)Toimenpiteistä covid-19-kriisin ratkaisemiseksi ja talouden elvyttämiseksi annetulla tiedonannolla perustettiin matkailu- ja vientialojen palkkatukijärjestelmä, joka on jatkoa matkailu- ja vientialoille kohdennetulle työssäkäynnin keskeyttämään joutuneiden työntekijöiden järjestelmälle. Toimenpiteen edellytyksenä tuensaajan on osoitettava, että varat käytetään palkkakustannusten kattamiseen.
            
            
               (6)Viranomaiset ottivat käyttöön kaksi palkkatukea, jotka on tarkoitettu terveydenhuollon ammattilaisille ja kulttuurialan työntekijöille. Latvian 7 päivänä elokuuta 2020 esittämässä pyynnössä mainittujen säädösten – laki covid-19-epidemiasta johtuvan valtioon kohdistuvan uhkan ja sen seurausten ehkäisemistä ja torjumista koskevista toimenpiteistä, laki covid-19-taudin leviämisen seurausten torjumisesta ja valtioneuvoston määräys nro 303 vararahastoa koskevan valtion talousarvio-ohjelman varojen kohdentamisesta – perusteella palkkatukimaksuilla tuetaan terveydenhuolto- ja kulttuurialoja, jotta työntekijöille voidaan maksaa palkkaa lomautuksen aikana. Kummankin palkkatuen edellytyksenä on, että varat käytetään palkkakustannusten kattamiseen. 
            
            
               (7)Latvia on ottanut käyttöön kaksi terveydenhuoltoon liittyvää toimenpidettä. Latvian 7 päivänä elokuuta 2020 esittämässä pyynnössä mainittujen, kansallisiin hätätilanteisiin tarkoitetun valtion talousarvio-ohjelman varojen kohdentamisesta annettujen valtioneuvoston määräysten nro 79, 118 ja 220 perusteella viranomaiset ovat lisänneet henkilösuojaimiin ja muihin lääkintätarvikkeisiin kohdennettavia terveydenhuoltomenoja suojellakseen julkisen sektorin, erityisesti terveydenhuoltoalan, työntekijöiden terveyttä ja turvallisuutta. Lisäksi Latvian 7 päivänä elokuuta 2020 esittämässä pyynnössä mainitun, resursseista epidemiaturvallisuuden varmistamiseksi ensisijaisten laitosten ja tarpeiden luetteloon kuuluvissa laitoksissa 9 päivänä kesäkuuta 2020 annetun valtioneuvoston asetuksen nro 380 perusteella viranomaiset ovat maksaneet covid-19:ään liittyviä sairausetuuksia, minkä vuoksi valtio maksoi sairauslomatukea työntekijöille, joiden oli jäätävä omaehtoiseen karanteeniin. Yleensä työnantajan olisi maksettava osa sairausetuudesta, mutta tämän järjestelmän nojalla valtio maksoi etuudet kokonaisuudessaan.   
            
            
               (8)Latvia täyttää taloudellisen avun pyytämiselle asetuksen (EU) 2020/672 3 artiklassa asetetut edellytykset. Latvia on toimittanut komissiolle asiaankuuluvan näytön siitä, että toteutuneet ja suunnitellut julkiset menot ovat kasvaneet 212 808 280 euroa 1 päivästä helmikuuta 2020 työssäkäynnin keskeyttämään joutuneiden työntekijöiden korvausjärjestelmään ja siihen liittyviin tukijärjestelmiin sekä vientiteollisuuden, terveydenhuollon ammattilaisten ja kulttuurialan palkkatukijärjestelmään suoraan liittyvien menojen kasvun vuoksi. Kyseessä on äkillinen ja voimakas kasvu, sillä kyseiset uudet toimenpiteet kattavat huomattavan osan Latvian yrityksistä ja työvoimasta. Latvia aikoo rahoittaa kasvaneista menoista 20 108 280 euroa omilla varoillaan.
            
            
               (9)Komissio on asetuksen (EU) 2020/672 6 artiklan mukaisesti kuullut Latviaa ja varmistanut niiden toteutuneiden ja suunniteltujen julkisten menojen äkillisen ja voimakkaan kasvun, jotka liittyvät suoraan covid-19:n leviämisen johdosta toteutettuihin työajan lyhentämisjärjestelyihin ja vastaaviin toimenpiteisiin sekä asiaankuuluviin terveyteen liittyviin toimenpiteisiin, joihin viitataan 7 päivänä elokuuta 2020 päivätyssä pyynnössä. 
            
            
               (10)Latvialle olisi sen vuoksi myönnettävä taloudellista apua maan auttamiseksi selviytymään covid-19:n leviämisen aiheuttaman talouden vakavan häiriön sosioekonomisista vaikutuksista.
            
            
               (11)Tällä päätöksellä ei rajoiteta sisämarkkinoiden toiminnan vääristymiseen liittyvien mahdollisten menettelyjen, kuten Euroopan unionin toiminnasta tehdyn sopimuksen (SEUT-sopimus) 107 ja 108 artiklaan perustuvien menettelyjen, tuloksia. Sillä ei poisteta jäsenvaltioille SEUT-sopimuksen 108 artiklan nojalla kuuluvaa velvoitetta ilmoittaa komissiolle mahdollisista valtiontuista.
            
            
               (12)Latvian olisi ilmoitettava komissiolle suunniteltujen julkisten menojen toteutumisesta säännöllisin väliajoin, jotta komissio voi arvioida, missä määrin Latvia on toteuttanut kyseiset menot.
            
            
               (13)Tehtäessä päätös taloudellisen avun myöntämisestä on otettu huomioon Latvian tämänhetkiset ja odotettavissa olevat tarpeet sekä muiden jäsenvaltioiden asetuksen (EU) 2020/672 nojalla jo toimittamat tai suunnitteilla olevat taloudellisen avun pyynnöt yhdenvertaisen kohtelun, solidaarisuuden, oikeasuhteisuuden ja avoimuuden periaatteita noudattaen,
            
            
               ON HYVÄKSYNYT TÄMÄN PÄÄTÖKSEN: 
            
         
         
            
               1 artikla
            
            
               Latvia täyttää asetuksen (EU) 2020/672 3 artiklassa asetetut edellytykset.  
            
            
               2 artikla
            
            
               1.Unioni asettaa Latvian saataville enintään 192 700 000 euron lainan. Lainan keskimääräinen enimmäismaturiteetti on 15 vuotta.
            
            
               2.Tällä päätöksellä myönnetyn taloudellisen avun saatavuusaika on 18 kuukautta päätöksen voimaantuloa seuraavasta päivästä lukien. 
            
            
               3.Komissio asettaa unionin taloudellisen avun Latvian saataville enintään kahdeksassa erässä. Kukin erä voidaan maksaa yhdessä tai useammassa osaerässä. Ensimmäisen erän osaerien maturiteetit voivat olla pidempiä kuin 1 kohdassa tarkoitettu keskimääräinen enimmäismaturiteetti. Tällöin seuraavien osaerien maturiteetit on asetettava niin, että 1 kohdassa tarkoitettu keskimääräinen enimmäismaturiteetti toteutuu, kun kaikki erät on maksettu. 
            
            
               4.Ensimmäinen erä maksetaan sen jälkeen, kun asetuksen (EU) 2020/672 8 artiklan 2 kohdassa tarkoitettu lainasopimus on tullut voimaan. 
            
            
               5.Latvia maksaa asetuksen (EU) 2020/672 4 artiklassa tarkoitetut unionin rahoituskustannukset kunkin erän osalta sekä rahoituksesta unionille mahdollisesti aiheutuvat muut maksut, kulut ja menot. 
            
            
               6.Komissio päättää erien suuruudesta ja maksamisesta samoin kuin osaerien suuruudesta. 
            
            
               3 artikla 
            
            
               Latvia voi rahoittaa seuraavia toimenpiteitä:
            
            
               a)työssäkäynnin keskeyttämään joutuneiden työntekijöiden korvausjärjestelmä, josta säädetään asetuksessa nro 179 (annettu 31 päivänä maaliskuuta 2020) – asetukset covid-19-pandemian koettelemien työssäkäynnin keskeyttämään joutuneiden itsenäisten ammatinharjoittajien avustuksesta – ja asetuksessa nro 165 (annettu 26 päivänä maaliskuuta 2020) – asetukset covid-19-kriisin koettelemista työnantajista, jotka ovat oikeutettuja työnkeskeytystä koskevaan avustukseen ja viivästyneiden veromaksujen suorittamiseen erissä tai veronmaksun lykkäykseen enintään kolmeksi vuodeksi;
            
            
               b)työnkeskeytyksen vuoksi maksettavien avustusten järjestelmä, josta säädetään kansallisiin hätätilanteisiin tarkoitetun valtion talousarvio-ohjelman varojen kohdentamisesta annetussa valtioneuvoston asetuksessa nro 236;
            
            
               c)työntekijöille lapsista myönnettävät etuudet, joista säädetään kansallisiin hätätilanteisiin tarkoitetun valtion talousarvio-ohjelman varojen kohdentamisesta annetussa valtioneuvoston asetuksessa nro 178;
            
            
               d)matkailu- ja vientialojen palkkatukijärjestelmä, joka vahvistetaan toimenpiteistä covid-19-kriisin ratkaisemiseksi ja talouden elvyttämiseksi annetussa tiedonannossa; 
            
            
               e)palkkatukimaksut terveydenhuollon ammattilaisille ja kulttuurialojen työntekijöille, kuten niistä säädetään laissa covid-19-epidemiasta johtuvan valtioon kohdistuvan uhkan ja sen seurausten ehkäisemistä ja torjumista koskevista toimenpiteistä, laissa covid-19-taudin leviämisen seurausten torjumisesta ja valtioneuvoston määräyksessä nro 303 valtion vararahastoa koskevan talousarvio-ohjelman varojen kohdentamisesta;
            
            
               f)henkilönsuojaimista aiheutuvat terveydenhuoltomenot, joista säädetään hätätilanteisiin tarkoitetun valtion talousarvio-ohjelman varojen kohdentamisesta annetuissa valtioneuvoston määräyksissä nro 79, 118 ja 220; 
            
            
               g)covid-19:ään liittyvät sairausetuudet, joista säädetään resursseista epidemiaturvallisuuden varmistamiseksi ensisijaisten laitosten ja tarpeiden luetteloon kuuluvissa laitoksissa 9 päivänä kesäkuuta 2020 annetussa valtioneuvoston asetuksessa nro 380.
            
            
               4 artikla
            
            
               Latvian on ilmoitettava suunniteltujen julkisten menojen toteutumisesta komissiolle viimeistään [PÄIVÄYS: kuuden kuukauden kuluttua tämän päätöksen julkaisemisesta] ja sen jälkeen kuuden kuukauden välein kunnes kyseiset suunnitellut julkiset menot ovat toteutuneet täysimääräisinä.
            
         
         
            
               5 artikla
            
            
               Tämä päätös on osoitettu Latvian tasavallalle.
            
            
               6 artikla
            
            
               Tämä päätös julkaistaan Euroopan unionin virallisessa lehdessä. 
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 159, 20.5.2020, s. 1.